text: 14-årig anholdt fem gange
  05 juli 2010 kl. 15.16
  Efter den kriminelle lavalder blev sænket til 14 år, har Fyns Politi anholdt den samme 14-årig dreng fem gange på fem dage.
  Den 14-årige er fra Svendborg, og han bor på en institution i Aabenraa.
  Han er i en meget tidlig alder ved at være lidt af en vaneforbryder.
   
  Siden den kriminelle lavalder blev sænket til 14 år i torsdags, har Fyns Politi anholdt drengen mindst fem gange. Det skriver Fyens Stiftstidende.
  - Ham er vi ved at være trætte af, for at sige det ligeud, siger vagtchefen hos Fyns Politi.
  I torsdags blev drengen anholdt for at stjæle en bil og forsøge at stikke af fra politiet med 180 km/t. Flugten endte på et stengærde.
  Siden er fulgt flere andre anholdelser, og senest har politiet anholdt drengen to gange i løbet af mandagen. Blandt andet for indbrud i et cafeteria i Svendborg.
  Drengen har sommerferie fra institutionen i Aabenraa.
  